ערב ההצדעה המסורתי של איגוד אמני ישראל בשיתוף היכל התרבות פתח תקווה יתקיים השנה בתחילת נובמבר ובו יקבלו 11 אמנים אות הוקרה מיוחד על תרומתם המיוחדת לתרבות הישראלית לאורך השנים.
האמנים אשר יקבלו את אות ההוקרה (לפי סדר א"ב): אילן דר, ג'ניה פיירמן, יהודה אפרוני, יוסי גרבר, יוסף מוסטקי, יוסי צמח, כוכבה הררי, לני רביץ, סילביה דוראן, צדוק סביר ושמוליק עצמון.
מלבד הזוכים, ישתתפו בערב בניהולם המוזיקלי של האחים עוזי וחיים אסנר: אורי בנאי, דורי בן זאב ולירון לב, צעירי תיאטרון היידישפיל וכן יתקיים מופע מחווה מיוחד משירי הגשש החיוור – "כולם חכמים כולם".
את הערב ינחה יורם רותם.
זוהי השנה השביעית בה מתקיים הערב, אותו יזם מנכ"ל היכל התרבות בפתח תקווה אריה ימיני. את הפרס יעניקו יו"ר איגוד אמני ישראל יענקל'ה מנדל וראש עיריית פתח תקווה יצחק אוחיון.
שחקן תיאטרון, טלוויזיה וקולנוע. שיחק בין השאר בתיאטרון ה"אוהל" המיתולוגי, תיאטרון חיפה, הבימה, בית ליסין, תיאטרון באר שבע וכ- 17 שנה בתיאטרון "הקאמרי". הצגת היחיד שלו "כמו כדור בראש" הציגה מאות פעמים בצוותא ואף הציגה בחו"ל. כמו כן שיחק בעשרות סרטי קולנוע משנות ה 60 ועד היום, וכיכב בתכניות טלוויזיה שונות, ביניהן כמובן "קרובים קרובים" האלמותית.
שחקנית וזמרת. פיירמן, ילידת רוסיה, הגיעה לפריז אחרי מלחמת העולם השנייה, שם פגשה את השחקן-במאי הרמן יבלוקוב,(המחבר ומלחין של השיר הידוע "פאפיראסן"- סיגריות), שצירף אותה לתיאטרון היידיש שלו. הבמאי המפורסם יעקב רוטבוים העניק לה את התפקיד של ביילקה במחזה של שלום עליכם "הזכייה הגדולה". בפריז שיחקה את מירהל'ה, במחזה של גולפדן "החלום" ובמחזות אחרים, והעלתה סדרת הופעות בקברט הרוסי הנודע "רספוטין". פיירמן הופיעה ברחבי העולם עם המופע "שירה ומשחק" שנכתב במיוחד עבורה, והיא משחקת זה עשרות שנים בתיאטרון היידיש בארץ.
שחקן תיאטרון וקולנוע, בוגר האקדמיה למוזיקה ואמנויות דרמתיות בלונדון. אפרוני החל את דרכו בתיאטרון "הבימה" בתחילת שנות ה-50 שם שיחק בתפקידים ראשיים בעשרות הצגות ("אותלו", "חלום ליל קיץ", "הסוחר מונציה", החולה המדומה" ועוד). כמו כן שיחק בתיאטרון חיפה ותיאטרון ב"ש. לצד העשייה בתיאטרון פיתח קריירה ענפה גם בקולנוע ושיחק בקלאסיקות כגון "ארבינקא", "סאלח שבתי" ו"תעלת בלאומליך", ושיחק בסרטים רבים של הבמאי מנחם גולן.
בנוסף, אפרוני הוא מהמדובבים הראשונים בטלוויזיה – כבר בשנת 73' החל לדובב סדרות לילדים בטלוויזיה החינוכית ומאז דובב עשרות סרטים (למשל את סדרת הסרטים "צעצוע של סיפור" ו"הארי פוטר").
שחקן. החל את הקריירה בשנות ה-50 בתיאטראות "הבימה", "המטאטא" ו"האהל" לפני שנסע ללמוד משחק באקדמיה המלכותית באנגליה. לאחר מכן שיחק בתיאטרון האנגלי של ד"ר אפריקה, בטרם חזר ארצה והשתלב חזרה בתיאטרון הישראלי כשחקן בתיאטרון חיפה. בין השאר שיחק ב"מלכת האמבטיה", "פולארד", "מבקר המדינה" ועוד. בשנות ה-70 שיחק בסדרות הטלוויזיה "חדווה ושלומיק" וסדרת הילדים "הצריף של תמרי" ובסרטים כמו "חסמב"ה ונערי ההפקר", "מבצע יונתן" ו"קזבלן". בנוסף, דובב גרבר סדרות ילדים (נילס הולגרסן, המלך בבר) וכן ערך והגיש תכניות רדיו.
זמר ומלחין. מוסטקי, יליד קהיר עלה לישראל בשנת 48'. לאחר שירותו הצבאי נמנה עם מקימי היאחזות ניר עוז (לימים קיבוץ) וקיבוץ רוחמה, שם החל לראשונה להלחין את שירי רחל (המפורסמים שבלחנים הם "זמר נוגה" ו"ים ושקיעה"). בעקבות ההצלחה הוחתם בחברת CBS והחל להופיע בארץ ובחו"ל, כאשר תמיד נשאר נאמן לעירו באר שבע, ואף כתב עליה את השיר "באר שבע עירי" וחיבר את שיר האליפות של הפועל ב"ש בכדורגל. בנוסף, פעל לאורך השנים לקידום מעמד האמן העולה והקים את עמותת "קפריס" שפועלת למען מטרה זו. יוסף הוא קרוב משפחתו של הזמר הצרפתי הידוע ז'ורז' מוסטקי.
במאי. צמח, בוגר האקדמיה למוזיקה בירושלים וחבר להקת גייסות השריון, היווה חלק מלהקת "התרנגולים" בתכנית הראשונה שביימה נעמי פולני בשנת 61. במהלך שנות ה-60 ביים עשרות תכניות של להקות צבאיות וכן תכניות של "שלישיית גשר הירקון" ו"רביעיית מועדון התיאטרון" עמן זכה בפרס "כינור דוד".
בשנת 66 למד טלוויזיה ב NBC והיווה חלק מצוות ההקמה של הטלוויזיה הישראלית. מאוחר יותר נבחר לבימאי הראשי שלה, בתפקיד זה כיהן 6 שנים וביים מאות תכניות (ביניהם "חיים שכאלה" המיתולוגית). בשנת 79' עיצב וביים את האירוויזיון ששודר מירושלים וזכה לשבחים ברחבי אירופה כאירווויזיון הטוב ביותר עד אז. צמח אף ביים תכנית מיוחדת של הסדרה האמריקאית המפורסמת Fame ובשנות ה 80 נבחר למנהל חטיבת התכניות בטלוויזיה הישראלית. לצד בימוי תכניות אקטואליה, התמחה צמח בבימוי מופעי הפילהרמונית הישראלית ותזמורת האופרה.
זמרת. הררי, ילידת תימן עלתה לישראל במבצע "מרבד הקסמים", אך ידועה בשל שליטתה גם ביידיש. לאחר שחרורה מצה"ל (במהלכו נפצעה קשה) הופיעה במועדונים שונים ביניהם "מועדון התיאטרון" ו"המערה". באותה התקופה הלחין עבורה המוזיקאי משה וילנסקי את השיר "נערה על החוף" (המוכר יותר בשם "הצריף הקטן"). בשנות ה-60 יצאה למסע הופעות בינלאומי לצד השחקן והבדרן האידי שמעון דז'יגן והופיעה בין השאר בבניין האופרה בסידני והאולימפיה בפריז.
בשנת 73 בעת שהתנדבה להופיע בפני חיילים נפגעה קשות שמיעתה עקב פגיעה במסוק וקריירת השירה נקטעה לטובת קריירת משחק עשירה. בין השאר השתתפה ב"מבצע אנטבה", ובסרט "זהר" (כאמו של ארגוב), בהפקות של תיאטרון באר שבע ותיאטרון אורנה פורת לילדים ונוער. עם הזמן שבה הררי גם לשיר והיא מופיעה עד היום.
שחקן ובמאי. לני רביץ עלה לישראל מקונטיקט, שם שיחק מגיל צעיר בהפקות תיאטרון רבות. בשנת 67' עבר שוב לארה"ב והיה למורה הלבן הראשון בבית ספר בו לימד באלבמה. בזמן שהותו שם ביים מחזות זמר כגון "ביי ביי בירדי", "איש המוזיקה" ועוד.
בשנת 73' חזר ארצה והיה ממקימי התיאטרון הראשון בנצרת, שם ביים הצגות עד לשנת 94'. רביץ שיחק במספר סרטים ישראליים (ביניהם "מגש הכסף", "החורף האחרון" ושניים מהסרטים בסדרה "אבא גנוב"). רביץ נחשב לקומיקאי בחסד, וכיום הוא מרצה ומנחה קבוצות סדנאות צחוק. בנו הוא השחקן נתי רביץ.
רקדנית. דוראן נחשבת ל"גברת הראשונה" של הפלמנקו בישראל. דוראן נולדה בדרום אפריקה, ודווקא שם התחברה למחול ספרדי. בגיל 17 עברה לספרד ורקדה בלהקות המובילות במדינה. בשנת 77' פתחה את ביה"ס הראשון לפלמנקו בישראל ואף הקימה 2 אגודות לקידום המחול הספרדי בארץ. היא מופיעה דרך קבע בפסטיבלים גדולים בארץ ובחו"ל ואף יצרה את הכוריאוגרפיה לאופרה "כרמן" בביצוע האופרה הישראלית בשנת 2002 וכן את הכוריאוגרפיה לאותה היצירה באופרה המלכותית במדריד. לאורך השנים זכתה בפרסים רבים בספרד (ביניהם אות הוקרה מהמלך) ובארץ (למשל פרס רוזנבלום לאמנויות הבמה של עיריית ת"א) על תרומתה לקידום המחול הספרדי ואף זכתה למספר ערבי מחווה, ביניהם ערב מיוחד בפסטיבל הגיטרה הבינ"ל ופסטיבל המחול בכרמיאל.
סביר, יליד עירק נחשב לראשון בחקייני ישראל. כשרונו התגלה בזמן שירותו בלהקת פיקוד צפון על ידי האמרגן גודיק, ומשם המשיך לעשרות מופעים בארץ ובחו"ל. בין שיריו המפורסמים: "היורד דרומה", "שיר התוכי", "רומיה ויואל", ואלבום משירי פרנק סינטרה.
שחקן ובמאי, מייסד תיאטרון ה"יידישפיל". עצמון, יליד פולין היה חבר בסטודיו "האהל" ולמד בלהקה השייקספירית המלכותית באנגליה. כששב ארצה בשנת 59' הקים את תיאטרון האוונגרד "הזווית", ובהמשך שיחק 25 שנה בתיאטרון "הבימה". את תיאטרון היידישפיל הקים בשנת 87' והוא אף מביים רבות מההצגות העולות בו. בשנת 2003 זכה בפרס התיאטרון על מפעל חיים. בתו היא השחקנית ענת עצמון.
הערב יתקיים ביום שלישי, 6 בנובמבר 2012 ב- 20:30 בהיכל התרבות פתח תקווה. כרטיסים במחיר 70-80 ₪ במכירה מוקדמת.